Platinumstatus vir KarlienKarlien van Jaarsveld se nuwe album ‘My hartjie’. Foto: Facebook. Dit is nou al vyf jaar sedert Karlien van Jaarsveld in haar jonger broer, Bobby, se voetspore gevolg het en tot die Afrikaanse musiektoneel toegetree het. Haar afgelope twee albums, Jakkals trou met wolf se vrou en Uitklophou, het intussen platinumstatus behaal, wat beteken dat meer as 40 000 eksemplare van elk van dié albums verkoop is. Haar jongste album, My hartjie, wat in Maart vanjaar uitgereik is, het so pas hierdie prestasie geëwenaar. Volgens Karlien het sy hierdie mylpaal vinniger bereik as wat sy verwag het, maar sy is beskeie oor haar prestasie. Dié album het tot dusver twee nr. 1-treffers opgelewer, naamlik die titelsnit en “Geskeurde jeans”, terwyl die derde enkelsnit van die album, “Woorde”, tans opgang op die trefferlyste van die meeste radiostasies maak. Karlien het besluit om vir haar aanhangers dankie te sê deur die musiekvideo van dié snit op haar Facebook-blad bekend te stel.